
Panevėžio miesto savivaldybės tarybai 				2026-09-      Nr. 

IŠVADA DĖL TARYBOS SPRENDIMO PROJEKTO

[bookmark: _Hlk14788506]Vadovaujantis Lietuvos Respublikos vietos savivaldos įstatymo 33 straipsnio 3 dalies 6 punkto ir Panevėžio miesto savivaldybės tarybos veiklos reglamento, patvirtinto Panevėžio miesto savivaldybės tarybos 2023 m. balandžio 20 d. sprendimu Nr. 1-103 „Dėl Panevėžio miesto savivaldybės tarybos veiklos reglamento patvirtinimo ir Savivaldybės tarybos 2015 m. kovo 26 d. sprendimo Nr. 1-44 pripažinimo netekusiu galios“, 1211 punkto (toliau – Tarybos Reglamentas) nustatyta tvarka Panevėžio miesto savivaldybės administracijai (toliau – Administracija) pateiktas Tarybos nario Igno Gaižiūno parengtas tarybos sprendimo projektas „Dėl Panevėžio miesto futbolo sporto šakos plėtros programos finansavimo iš savivaldybės biudžeto lėšų tvarkos aprašo patvirtinimo“ (toliau – Sprendimo projektas arba Aprašas), kuris registruotas DVS „Avilys“ 2026-09-10 Nr. TSP-407. 
Vadovaudamasi Lietuvos Respublikos vietos savivaldos įstatymo 33 straipsnio 3 dalies 6 punktu, Administracija teikia išvadą dėl pateikto Sprendimo projekto.
1. Dėl atitikties Lietuvos Respublikos Konstitucijai, įstatymams, Vyriausybės nutarimams, tarybos sprendimams.
Rengiamas teisės akto projektas, turi aiškiai atspindėti teisėkūros iniciatyvą, tai yra aiškiai atskleisti pasiūlymo nustatyti naują ar keisti esamą teisinį reguliavimą tikslą ir pagrindines teisinio reguliavimo nuostatas.
Sprendimo projektu siūloma (cituota iš Sprendimo projekto aiškinamojo rašto):
1. „Finansavimo modelio pakeitimas į krepšelio principą: atsisakoma vienam subjektui skirto fiksuoto finansavimo konkurso modelio ir įtvirtinamas jaunojo futbolininko krepšelis, kurio vieno mėnesio dydis apskaičiuojamas kaip Savivaldybės mero ar jo įgalioto Savivaldybės administracijos direktoriaus tvirtinamo bazinio dydžio ir ugdymo programos sportininkų skaičiaus sandauga. Finansavimas skiriamas vieneriems kalendoriniams metams pagal Mokinių registre registruotų nepasikartojančių sportininkų sąrašą.
2. Aiškūs ir patikrinami reikalavimai pareiškėjams ir programoms: pareiškėjas turi būti ne trumpiau kaip vienerius metus Savivaldybės teritorijoje registruotas juridinis asmuo (išskyrus biudžetines įstaigas), turintis bent 2 kvalifikuotus trenerius su UEFA licencijomis, materialiąją sporto bazę bei registruotą programą Neformaliojo švietimo programų registre (NŠPR). Reikalaujama, kad sportininkai praėjusiais metais būtų dalyvavę oficialiose varžybose su viešai skelbiamais rezultatais.
3. Nepriekaištingos reputacijos ir patikimumo filtrai: nustatytas baigtinis sąrašas aplinkybių, kurioms esant lėšos neskiriamos (pvz., neišnykęs teistumas už korupcinius ar sunkius finansinius nusikaltimus, mokestinės nepriemokos, turto areštas, melagingų duomenų teikimas, esminiai biudžeto lėšų naudojimo sutarčių pažeidimai per pastaruosius 5 metus).
4. Trijų pakopų vertinimo sistema: paraiškų vertinimas išskaidytas į administracinės atitikties vertinimą, nepriklausomą ekspertinį vertinimą (perkant paslaugas Viešųjų pirkimų įstatymo nustatyta tvarka, pasitelkiant nepriklausomus ekspertus, atitinkančius nepriekaištingos reputacijos reikalavimus ir pasirašiusius nešališkumo deklaracijas) bei Vertinimo komisijos vertinimą.
5. Veiklos stebėsena ir atsiskaitymas: įtvirtintas nuolatinis stebėsenos institutas, stebėtojų teisės lankytis pratybose, vertinti veiklų kokybę, nustatyti terminus trūkumams pašalinti bei numatyta atsakomybė ir sutarčių nutraukimo mechanizmas už nustatytus pažeidimus“. 
Vadovaujantis Tarybos reglamento 96 punktu su sprendimų projektais pateikiamas aiškinamasis raštas ir sprendimo projekto lyginamasis variantas, jeigu teikiamas sprendimo pakeitimo projektas. Prie Sprendimo projekto šie dokumentai yra pridedami.
Sprendimo projekte esminių prieštaravimų Lietuvos Respublikos Konstitucijai, įstatymams ir Vyriausybės nutarimams nenustatyta, tačiau nustatyti teisėkūros principų ir teisinio reguliavimo trūkumai, taip pat antikorupcinio vertinimo metu nustatytos rizikos, kurios išsamiai išdėstytos šios išvados 2 ir 4 punktuose.
2. Dėl atitikties Lietuvos Respublikos teisėkūros pagrindų įstatyme nustatytiems teisėkūros principams bei teisės aktų projektų rengimo reikalavimams.
Lietuvos Respublikos teisėkūros pagrindų įstatymo 3 straipsnio 2 dalyje nurodyta, kad teisėkūroje vadovaujamasi šiais principais: tikslingumo, proporcingumo, pagarbos asmens teisėms ir laisvėms, atvirumo ir skaidrumo, efektyvumo, aiškumo ir sistemiškumo.
Išnagrinėjus Sprendimo projektą, kartu pateiktą aiškinamąjį raštą, įvertinus galiojantį teisinį reguliavimą, teiktina išvada, kad Sprendimo projektui neturėtų būti pritarta dėl toliau nurodytų esminių trūkumų:
2.1. Dėl futbolo sporto šakos plėtros turinio.
Vadovaujantis Lietuvos Respublikos sporto įstatymo (toliau – Sporto įstatymas) 4 straipsniu, sporto sistema apima fizinį aktyvumą ir aukšto meistriškumo sportą. Sporto įstatymo 10 straipsnyje nustatyta savivaldybių institucijų kompetencija sporto srityje, apimanti savivaldybės sporto plėtros priemonių ir projektų planavimą bei jų įgyvendinimą. Sprendimo projektu panaikinama galiojanti Panevėžio miesto futbolo sporto šakos 2025–2027 metų plėtros programa, tačiau juo nenustatomi bendri Panevėžio futbolo plėtros tikslai, uždaviniai ir siektini sportiniai rezultatai – reglamentuojamas atskirų jaunųjų futbolininkų ugdymo programų finansavimas. Todėl Sprendimo projekto turinys neatspindi kompleksinės futbolo sporto šakos plėtros.
2.2. Dėl sportininkų rengimo tęstinumo.
Lietuvos Respublikos švietimo, mokslo ir sporto ministro 2024 m. liepos 17 d. įsakymu Nr. V-793 „Dėl Savivaldybių biudžetų lėšomis finansuojamų sportininkų rengimo įstaigų ir organizacijų veiklos reglamentavimo rekomendacijų patvirtinimo“ patvirtintų Savivaldybių biudžetų lėšomis finansuojamų sportininkų rengimo įstaigų ir organizacijų veiklos reglamentavimo rekomendacijų (toliau – Veiklos reglamentavimo rekomendacijos) 3.2 papunktyje numatyta planuoti ir užtikrinti jaunučių, jaunių, jaunimo ir suaugusiųjų amžiaus grupių sportininkų rengimo procesą. Aprašo 25 punkte finansavimas siejamas tik su Savivaldybės teritorijos mokyklose besimokančiais ir Mokinių registre registruotais sportininkais, todėl neužtikrinamas sportininkų rengimo tęstinumas ir galimybės nuosekliai pereiti į suaugusiųjų bei aukšto meistriškumo futbolą.
2.3. Dėl vienodo finansavimo skirtingo meistriškumo sportininkams.
Lietuvos Respublikos švietimo, mokslo ir sporto ministro 2019 m. rugsėjo 4 d. įsakymu Nr. V-976 „Dėl Sportinio ugdymo organizavimo rekomendacijų tvirtinimo“ patvirtintose Sportinio ugdymo organizavimo rekomendacijose (toliau – Sportinio ugdymo rekomendacijos) sportinio ugdymo grupių sudarymas ir ugdymo apimtis diferencijuojami pagal sportininkų amžių, meistriškumo pakopos rodiklius, grupės dydį ir sportinius pasiekimus. Futbolo sporto šakoje, priklausomai nuo sportinio ugdymo etapo ir meistriškumo, kontaktinių akademinių ugdymo valandų skaičius per savaitę siekia nuo 8 iki 26 valandų. Aprašo 51 punkte finansavimo dydis visiems sportininkams apskaičiuojamas pagal tą patį bazinio krepšelio principą, todėl neatsižvelgiama į skirtingą sportinio rengimo apimtį ir su ja susijusias sportininkų rengimo sąnaudas.
2.4. Dėl sportinio rezultato vertinimo.
Sportinio ugdymo rekomendacijose sportininkų rengimas siejamas su sportinio ugdymo etapais, meistriškumo pakopomis ir sportiniais pasiekimais. Veiklos reglamentavimo rekomendacijų 3.4 papunktyje rekomenduojama užtikrinti sportininkų dalyvavimą atitinkamos sporto šakos aukšto meistriškumo sporto varžybose, o 3.5 papunktyje – kaupti ir analizuoti informaciją apie sportininkus ir jų pažangą. Aprašo 23, 29 ir 30 punktuose iš esmės vertinamas sportininkų dalyvavimo varžybose faktas, tačiau nevertinamas varžybų lygis, pasiekti sportiniai rezultatai ir sportininko meistriškumo pažanga. Vien dalyvavimo varžybose faktas nėra pakankamas futbolo sporto šakos plėtros rezultato rodiklis.
2.5. Dėl vyresnių amžiaus grupių finansavimo prioriteto.
Aprašo 54 punkte nustatyta, kad, nepakankant Savivaldybės biudžeto lėšų, pirmenybė teikiama vyresnėms amžiaus grupėms. Sportinio ugdymo rekomendacijose sportinio ugdymo grupių sudarymas ir ugdymo apimtis siejami ne tik su sportininkų amžiumi, bet ir su meistriškumo pakopos rodikliais bei sportiniais pasiekimais. Todėl sportiniu požiūriu vien sportininko amžius nėra pakankamas kriterijus finansavimo prioritetui nustatyti.
2.6. Dėl Mokinių registro ir NŠPR naudojimo sporto šakos finansavimo modelyje.
Sporto įstatymo 5 straipsnio 1 dalyje nustatyta, kad savivaldybių administracijos valstybės sporto stebėseną vykdo remdamosi Sporto registro informacinės sistemos duomenimis. To paties straipsnio 3 dalyje nustatyta, kad Sporto registro informacinėje sistemoje registruojami duomenys apie sporto organizacijas, sportininkus, trenerius, instruktorius, teisėjus ir sporto bazes. Apraše sportininkų finansavimas ir programų administravimas siejami su Mokinių registru ir NŠPR, tačiau Sporto registro informacinės sistemos duomenų naudojimas nenumatytas. Toks duomenų modelis labiau atitinka švietimo programų administravimo, o ne futbolo sporto šakos plėtros stebėsenos logiką.
2.7. Dėl NVŠ krepšelio finansavimo modelio atkartojimo.
Lietuvos Respublikos švietimo, mokslo ir sporto ministro 2022 m. sausio 10 d. įsakymu Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ patvirtintas Neformaliojo vaikų švietimo programų finansavimo ir administravimo tvarkos aprašas nustato vienam mokiniui per mėnesį skiriamą NVŠ krepšelį. Siūlomame futbolo Apraše taip pat kuriamas pagal sportininkų skaičių apskaičiuojamo krepšelio modelis, o jo administravimas siejamas su Mokinių registru ir NŠPR. Todėl finansavimo konstrukcija iš esmės atkartoja NVŠ krepšelio finansavimo logiką, o ne sportinio meistriškumo lygiu ir sportiniu rezultatu grindžiamą futbolo sporto šakos plėtros finansavimo modelį.
2.8. Dėl sporto šakos federacijos vaidmens.
Veiklos reglamentavimo rekomendacijų 3.1 papunktyje numatytas sportininkus rengiančių organizacijų bendradarbiavimas su atitinkamos sporto šakos federacija. Futbolo sporto šakoje Lietuvos futbolo federacija administruoja oficialią žaidėjų registravimo ir varžybų sistemą, trenerių licencijavimą, futbolo ugdymo organizacijų sertifikavimą ir nacionalinių rinktinių sistemą. Apraše šie futbolo sporto šakos kokybę ir sportininkų meistriškumą apibūdinantys duomenys nėra sistemiškai naudojami programų kokybei ir rezultatams vertinti.
2.9. Dėl bendros finansavimo modelio krypties.
Atsižvelgiant į Sporto įstatyme nustatytą sporto sistemą, apimančią fizinį aktyvumą ir aukšto meistriškumo sportą, Sportinio ugdymo rekomendacijose nustatytą sportininkų rengimo diferencijavimą pagal sportinio ugdymo etapus ir meistriškumo pakopas bei Veiklos reglamentavimo rekomendacijose įtvirtintą nuoseklaus skirtingų amžiaus grupių sportininkų rengimo principą, Apraše nustatytas vienodo krepšelio, apskaičiuojamo pagal sportininkų skaičių, modelis nepakankamai orientuotas į sportininko meistriškumo augimą ir sportinio rezultato siekimą. Pagal savo turinį šis modelis labiau atitinka vaikų sportinio užimtumo ir ugdymo paslaugos finansavimą, o ne kompleksinę futbolo sporto šakos plėtrą.
2.10. Dėl naujo futbolo sporto šakos finansavimo modelio nustatymo tikslingumo.
Sprendimo projekto aiškinamajame rašte nurodoma, kad „Poreikį parengti naują Aprašą lėmė būtinybė pašalinti esmines teisines spragas bei korupcijos rizikos veiksnius, kurie buvo identifikuoti Lietuvos Respublikos specialiųjų tyrimų tarnybos (STT) atliktame antikorupciniame vertinime dėl ankstesnių Panevėžio miesto savivaldybės tarybos 2024 m. gruodžio 27 d. sprendimu Nr. 1-563 patvirtintų Nuostatų“. 
Pažymėtina, kad Administracija, įvertinusi STT antikorupcinio vertinimo išvadoje ir Panevėžio miesto savivaldybės administracijos Centralizuoto vidaus audito skyriaus 2025 m. gruodžio 3 d. vidaus audito ataskaitoje Nr. VAT-6(24.4.) pateiktas rekomendacijas, parengė ir teikia svarstymui Sprendimo projektą, kuriuo siūloma nauja redakcija išdėstyti Panevėžio miesto futbolo sporto šakos 2025–2027 metų plėtros programos finansavimo iš Savivaldybės biudžeto lėšų konkurso nuostatus (Dėl Savivaldybės tarybos 2024 m. gruodžio 27 d. sprendimo Nr. 1-563 „Dėl Panevėžio miesto futbolo sporto šakos 2025–2027 metų plėtros programos ir jos finansavimo iš Savivaldybės biudžeto lėšų konkurso nuostatų patvirtinimo“ pakeitimo Nr. TSP-406).
Atsižvelgiant į tai, kad galiojantis Panevėžio miesto futbolo sporto šakos 2025–2027 metų plėtros programos finansavimo teisinis reguliavimas jau yra peržiūrėtas ir įvertinus aukščiau minėtų subjektų pateiktas rekomendacijas, parengti jo pakeitimai, poreikis nustatyti iš esmės naują futbolo sporto šakos finansavimo modelį nėra pakankamai pagrįstas.
2.11. Pastabos dėl atskirų Aprašo nuostatų aiškumo, nuoseklumo ir pakankamumo:
2.11.1. Aprašo 5 punktas. Sporto įstatymas finansavimo kriterijų ir tvarkos nustatymą priskiria Savivaldybės tarybai. Tačiau Apraše bazinio krepšelio dydžio nustatymas perduodamas merui ar jo įgaliotam administracijos direktoriui, nors Taryba nenustato nei jo apskaičiavimo metodikos, nei ribų, nei kriterijų. Kadangi bazinis dydis tiesiogiai lemia skiriamo finansavimo sumą, šiuo reguliavimu Taryba pati nenustato esminio finansavimo kriterijaus ir faktiškai perduoda įstatymu jai priskirtą kompetenciją vykdomajai institucijai.
2.11.2. Aprašo 6 punktas. Meras ar jo įgaliotas administracijos direktorius gali priimti „kitus sprendimus, būtinus Aprašui įgyvendinti“, tačiau tokių sprendimų ribos nenustatytos.
2.11.3. Aprašo 8 punktas. Per metus gali būti skelbiamas daugiau kaip vienas kvietimas, tačiau nenustatyta, kada ir kokiomis sąlygomis skelbiamas kitas kvietimas.
2.11.4. Aprašo 16 punktas. Aprašas nustato aplinkybes, kurioms esant finansavimas neskiriamas, tačiau nepakankamai aiškiai nustato kas, kada ir kokiu būdu jas patikrina. Aktualu 16.2 ir 16.6 papunkčiams.
2.11.5. Aprašo 22 punktas. Nustatyta, kad paraiška „gali turėti ir daugiau priedų“, tačiau nepasakyta, kas juos nustato ir kokia jų reikšmė vertinimui.
2.11.6. Aprašo 25 punktas. Aprašas nepagrįstai susieja finansavimą su vaiko mokymusi Panevėžio miesto mokykloje. Dėl to Panevėžyje gyvenantis ir Panevėžio futbolo programoje dalyvaujantis vaikas netenka galimybės būti finansuojamas vien todėl, kad mokosi kitos savivaldybės mokykloje (pvz. Velžio progimnazija). Toks kriterijus neturi aiškaus, objektyvaus ryšio su futbolo ugdymo finansavimo tikslu ir nepagrįstai riboja vaikų galimybes dalyvauti finansuojamose programose.
2.11.7. Aprašo 34 punktas. Administracinės atitikties vertinimas pavedamas „atrankos organizatoriui“. Todėl neaišku, kas konkrečiai vertins paraiškas pvz. meras, administracijos direktorius, administracijos darbuotojai.
2.11.8. Aprašo 42 ir 45 punktai. Paraišką vertina du ekspertai. 45 punktas numato Ekspertų komisijos posėdį, kai bent vienas ekspertas nepritaria rezultatams, tačiau nepakankamai aišku, kaip iš dviejų skirtingų individualių ekspertų vertinimų pirmiausia suformuojamas bendras rezultatas ir kokia konkreti nesutarimo sprendimo procedūra.
2.11.9. Aprašo 51 punktas. Finansavimo dydis apskaičiuojamas bazinį dydį dauginant iš sportininkų skaičiaus. Toks modelis kelia abejonių dėl finansavimo kriterijų objektyvumo, proporcingumo ir efektyvaus biudžeto lėšų naudojimo, nes skiriamo finansavimo dydžiui neturi įtakos programos kokybė, faktiniai jos kaštai, ugdymo rezultatai ar kiti kokybiniai rodikliai. Todėl finansiškai skatinamas dalyvių skaičiaus didinimas, tačiau pats finansavimo mechanizmas nesukuria paskatos gerinti futbolininkų ugdymo kokybę ir rezultatus.
2.11.10. Aprašo 53 punktas. Šis punktas nustato, kad vienam sportininkui gali būti skiriamas tik vienas krepšelis, tačiau nereglamentuoja atvejų, kai vaikas programos nebelanko, iš jos pasitraukia ar sezono metu pereina į kitą futbolo klubą. Neaišku, nuo kada tokiu atveju nutraukiamas finansavimas, ar lėšos perskaičiuojamos.
2.11.11. Aprašo 54 punktas. Jeigu finansavimui nepakanka lėšų, prioritetas teikiamas „vyresnėms amžiaus grupėms“, tačiau Apraše neapibrėžta, kokios konkrečiai amžiaus grupės laikomos vyresnėmis ir nuo kokio amžiaus taikomas prioritetas. Taip pat nepagrįsta, kodėl būtent amžius pasirinktas kaip finansavimo prioriteto kriterijus.
2.11.12. Aprašo 59 punktas. Finansuojamos išlaidos apibrėžtos pernelyg bendrai. Nurodomas trenerių darbas, kvalifikacijos tobulinimas, prekės ir paslaugos, tačiau aiškiai nenustatyta, kokios konkrečios išlaidos yra tinkamos ir kokios netinkamos finansuoti.
2.11.13. Aprašo 70 punktas. Stebėsena vykdoma pagal planą arba gavus informaciją apie netinkamą programos vykdymą, tačiau nenustatyti programų atrinkimo patikrai kriterijai ir patikrų organizavimo principai.
2.11.14. Aprašo 74 punktas. Apskundimo tvarka nėra pakankamai aiški ir išsami.
2.11.15. Redakcinės pastabos: Aprašo 18 punktas dubliuoja 4.7 punktą, o 20 punktas – 5.2 punktą. 58 punktas netiksliai nukreipia į visus 51–55 punktus kaip į finansavimo dydžio apskaičiavimo taisykles, nors dalis jų reguliuoja kitus klausimus. 69 punkto „geranoriškumo“ formuluotė yra abstrakti.
Sprendimo projektas neatitinka Lietuvos Respublikos teisėkūros pagrindų įstatymo 3 straipsnio 2 dalyje 5, 6 ir 7 punktuose nustatytiems efektyvumo principui, reiškiančiam tai, kad rengiant teisės akto projektą turi būti įvertinamos visos galimos teisinio reguliavimo alternatyvos ir pasirenkama geriausia iš jų, teisės akte turi būti įtvirtinamos veiksmingiausiai ir ekonomiškiausiai teisinio reguliavimo tikslą leisiančios pasiekti priemonės, turi būti skelbiami ir įvertinami dėl teisinio reguliavimo gauti pasiūlymai, o teisėkūros veiksmai atliekami per protingus terminus, aiškumo principui, reiškiančiam, kad teisės aktuose nustatytas teisinis reguliavimas turi būti logiškas, nuoseklus, glaustas, suprantamas, tikslus, aiškus ir nedviprasmiškas, sistemiškumo principui, reiškiančiu, kad teisės normos turi derėti tarpusavyje, žemesnės teisinės galios teisės aktai neturi prieštarauti aukštesnės teisinės galios teisės aktams, įstatymo įgyvendinamieji teisės aktai turi būti rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina.
3. Dėl Sprendimo projekto derinimo tvarkos tinkamumo.
Sprendimo projekto derinimo procedūra atlikta vadovaujantis 2023 m. rugsėjo 21 d. Administracijos direktoriaus įsakymu Nr. A-774 patvirtinto Panevėžio miesto savivaldybės dokumentų valdymo procedūrų aprašo 57 – 62 punktais. Sprendimo projektą derino kalbos tvarkytoja L. Vasilevičienė, Teisės skyriaus vedėja A. Reikienė su pastabomis, patarėjas R. Drakšas su pastabomis, Sporto  skyriaus vedėja Ž. Užtupaitė su pastabomis, Švietimo skyriaus vedėja S. Sėrikovienė su pastabomis, Administracijos direktorius G. Šileika (pritardamas Teisės, Sporto ir Švietimo skyrių pastaboms), Vicemeras R.M. Račkauskas, Vicemeras D. Labanavičius (pritardamas Teisės, Sporto ir Švietimo skyrių pastaboms) ir Tarybos posėdžių sekretorė Taisa Balčiūnienė (pritardama Teisės, Sporto ir Švietimo skyrių pastaboms).
4. Dėl norminio teisės akto projekto antikorupcinio vertinimo.
Atliktas Sprendimo projekto antikorupcinis vertinimas, vadovaujantis Teisės aktų projektų rengimo rekomendacijomis, patvirtintomis 2013 m. gruodžio 23 d. Lietuvos Respublikos Teisingumo ministro įsakymu Nr. 1R-298 "Dėl Teisės aktų projektų rengimo rekomendacijų patvirtinimo".
Pridėtoje Teisės aktų projektų antikorupcinio vertinimo pažymoje yra nurodyta, kad Sprendimo projektas neatitinka šių kriterijų:
1. „Teisės akto projektas nesudaro išskirtinių ar nevienodų sąlygų subjektams, su kuriais susijęs teisės akto įgyvendinimas“ - „Aprašas nepagrįstai susieja finansavimą su vaiko mokymusi Panevėžio miesto mokyklose, amžiaus grupėmis“;
2.  „Teisės akto projekte nėra spragų ar nuostatų, leisiančių dviprasmiškai aiškinti ir taikyti teisės aktą“ - „Administracinės atitikties vertinimas pavedamas „atrankos organizatoriui“. Todėl neaišku, kas konkrečiai vertins paraiškas (pvz.: Savivaldybės meras, Administracijos direktorius, Administracijos darbuotojai). Neaiški finansavimo tvarka, finansuojamos išlaidos apibrėžtos pernelyg bendrai“;
3. „Teisės akto projekte nustatyti subjekto įgaliojimai (teisės) atitinka subjekto atliekamas funkcijas (pareigas)“ – „LR Sporto įstatymas finansavimo kriterijų ir tvarkos nustatymą priskiria Savivaldybės tarybai. Tačiau Apraše bazinio krepšelio dydžio nustatymas perduodamas Savivaldybės merui ar jo įgaliotam Savivaldybės Administracijos direktoriui“.
5. Atsižvelgiant į tai kas išdėstyta, ir vadovaujantis Lietuvos Respublikos vietos savivaldos įstatymo 33 straipsnio 3 dalies 6 punktu ir Tarybos Reglamento 1211 punktu, Administracija teikia išvadą dėl Sprendimo projekto:
5.1. Sprendimo projekto „Dėl Panevėžio miesto futbolo sporto šakos plėtros programos finansavimo iš savivaldybės biudžeto lėšų tvarkos aprašo patvirtinimo“ nuostatos neatitinka Lietuvos Respublikos teisėkūros pagrindų įstatymo 3 straipsnio 2 dalies 5, 6 ir 7 punktų (nesilaikoma efektyvumo, sistemiškumo ir aiškumo principų).  
5.2. Sprendimo projektas antikorupciniu požiūriu sudaro nevienodas sąlygas subjektams, su kuriais susijęs teisės akto įgyvendinimas (finansavimas siejamas su vaiko mokymusi Panevėžio miesto mokyklose ir amžiaus grupėmis), ir jame yra nuostatų, galinčių lemti dviprasmišką teisės akto aiškinimą ir taikymą (neaiškiai apibrėžti paraiškas vertinantys subjektai, finansavimo tvarka ir finansuojamos išlaidos). Taip pat nepakankamai aiškiai atribotos sprendimus priimančių subjektų kompetencijos, atsižvelgiant į Lietuvos Respublikos sporto įstatyme nustatytus savivaldybės tarybos įgaliojimus.
5.3. Sprendimo projektas turi esminių teisinio aiškumo ir reguliavimo trūkumų.
5.4.  Atsižvelgiant į tai, siūlytina Sprendimo projektui nepritarti ir grąžinti jį iniciatoriui tobulinti.

